มันนี่ทูเดย์
ราชธานีลิสซิ่งเครดิตดี
24 พ.ค. 2556

ราชธานีลิสซิ่งเครดิตดี
ทริสเรทติ้ง จัดอันดับเครดิตหุ้นกู้ไม่มีประกันชุดใหม่ในวงเงินไม่เกิน 2,000 ล้านบาท ของบริษัท ราชธานีลิสซิ่ง ที่ระดับ “BBB+” ในขณะเดียวกันยังคงอันดับเครดิตองค์กรและหุ้นกู้ไม่มีประกันชุดปัจจุบันของบริษัทที่ระดับ “BBB+” ด้วยเช่นกัน โดยแนวโน้มยัง “Stable” หรือ “คงที่” อันดับเครดิต สะท้อนถึงคณะผู้บริหารของบริษัทที่มีประสบการณ์สูงในธุรกิจสินเชื่อรถยนต์มือสอง รวมถึงการพัฒนากระบวนการขั้นตอนการปฏิบัติงาน และระบบบริหารความเสี่ยงอย่างต่อเนื่อง มีสถานะทางการตลาดที่แข็งแกร่งขึ้นหลังจากได้รับการสนับสนุนจากผู้ถือหุ้นใหญ่ คือ ธนาคารธนชาต
งวดสิ้นปี 2555 สินเชื่อรวมของบริษัทอยู่ในระดับ 19,218 ล้านบาท และเพิ่มขึ้นต่อเนื่องเป็น 21,788 ล้านบาท ในสิ้นเดือน มี.ค. 2556 ขณะที่หนี้เสียลดลงจาก 2.3% ในเดือน ธ.ค. 2555 เหลือ 2.2% ในเดือน มี.ค. 2556
กรุงไทยกระตุ้นจ่ายหนี้ กยศ.
น.ส.อาริศรา ธรมธัช ผู้ช่วยกรรมการผู้จัดการใหญ่อาวุโส สายงานธุรกิจภาครัฐ ธนาคารกรุงไทย เปิดเผยว่า ธนาคารได้ร่วมกับกองทุนเงินให้กู้ยืมเพื่อการศึกษา (กยศ.) จัดโครงการพี่เพื่อน้อง กองทุนเงินให้กู้ยืมเพื่อการศึกษาต่อเนื่องเป็นปีที่ 5 เพื่อรณรงค์สร้างจิตสำนึกการมีวินัยในการชำระหนี้ และช่วยเพิ่มเงินหมุนเวียนให้รุ่นน้องได้มีโอกาสกู้เงินเพื่อการศึกษา ซึ่งในปีนี้มีผู้ครบกำหนดชำระหนี้กว่า 2 แสนราย โดยผู้ที่ชำระหนี้ผ่านช่องทางต่างๆ ของธนาคาร ตั้งแต่บัดนี้ถึงวันที่ 25 มิ.ย. มีสิทธิลุ้นรับรางวัลมูลค่ารวม 2 แสนบาท จับสลากรายชื่อผู้โชคดีในวันที่ 25 ก.ค.นี้
สำหรับของรางวัล ประกอบด้วย MacBook Pro โทรศัพท์มือถือ Apple iPhone 5 16 GB และ Samsung Galaxy Note ll, Apple iPad Mini Wifi+Cellular 16 GB